J&J-entstof in SA; Mkhize gooi wal oor entstofprogram  Die eerste besending van die J&J-entstof het Dinsdagaand in Suid-Afrika aangekom. (Foto: @DrZweliMkhize/Twitter) Die eerste besending van die Johnson & Johnson-entstof het laat Dinsdagaand by die OR Tambo-lughawe in Johannesburg aangekom. Die besending is na ŉ veilige fasiliteit in Gauteng geneem en oornag aan die verskillende inentingsentrums in alle provinsies versprei. Pres. Cyril Ramaphosa sal mettertyd besonderhede bekend maak oor wanneer die eerste inentings plaasvind. Hy het vroeër gesê nege miljoen dosisse van dié entstof is bekom en dat die eerste aflewering sowat 80 000 dosisse sal behels. Volgens dr. Zweli Mkhize, minister van gesondheid, sal ŉ bykomende 500 000 dosisse oor die volgende vier weke hier aankom. Die 20 miljoen dosisse van die Pfizer-entstof sal na verwagting voor einde Maart ontvang word. “Ons het genoeg dosisse verseker om al die mense wat in Suid-Afrika ingeënt moet word, in te ent.” Die J&J-entstof het ŉ effektiwiteit van 57% vir die 501Y.V2-variant en bied volle beskerming teen ernstige siekte of dood. “Op grond hiervan doen Johnson & Johnson aansoek om toestemming vir noodgebruik en daar word verwag dat dit toegestaan sal word,” het Mkhize gesê. Daar sal begin word om gesondheidsorgwerkers met die J&J-entstof in te ent. Die onmiddellike inwerkingtreding van die regering se entstofprogram is volgens Mkhize moontlik gemaak deur die feit dat 300 000 dosisse van die J&J-entstof reeds getoets en goedgekeur is deur die Suid-Afrikaanse Reguleringsowerheid vir Gesondheidsprodukte (Sahpra) vir gebruik onder navorsingstoestande. Die eerste besending van die J&J-entstof het Dinsdagaand in Suid-Afrika aangekom. (Foto: Elmond Jiyane/GCIS) Volgens Mkhize het 380 000 gesondheidsorgwerkers binne twee weke geregistreer om die entstof te ontvang. Daar is 20 entstofsentrums oor die nege provinsies geïdentifiseer om 80 000 gesondheidswerkers oor die volgende twee weke in te ent. Mkhize het ook Dinsdag tydens die debat oor die staatsrede wal gegooi oor die regering se entstofprogram. Hy het gesê die staat sal die enigste aankoper van entstowwe vir die land wees ongeag die vervaardiger en bron ten einde te verseker dat die stryd teen die pandemie gegrond bly op die beginsels van “solidariteit en deernis”. “Die entstowwe sal hoofsaaklik deur die fiskus gefinansier word, terwyl die private sektor, in die besonder private gesondheidsfinansiers, die finansiering en ander hulpbronne wat nodig is om die program te implementeer, sal uitbrei,” het Mkhize gesê en bygevoeg dat die inenting dus gratis sal wees. “Ons is entoesiasties oor hierdie model omdat dit die ideale van universele gesondheidsdekking bevorder en ons die geleentheid bied om te leer terwyl ons voorberei op die implementering van die Nasionale Gesondheidsversekering.” Dr. Zweli Mkhize. (Foto: Elmond Jiyane/GCIS) Die regering is volgens Mkhize besig om aktief met vervaardigers en verskaffers van Covid-19-entstowwe in gesprek te tree via verskillende maar onderling verwante kanale. Daar is reeds met die vervaardigers en verskaffers van die AstraZeneca-, Pfizer-, Johnson & Johnson-, Moderna-, Sinopharm-, Sinovac- en die Sputnik V-entstof in gesprek getree. “Ons was ook onlangs in gesprek met Kuba oor die ontwikkeling van hul entstof.” Die aankondiging dat die AstraZeneca-entstof, waarvan Suid-Afrika reeds ŉ miljoen dosisse ontvang het, nie dieselfde effektiwiteit teen die 501Y.V2-variant het nie, is volgens Mkhize teleurstellend, maar sal nie die regering se planne laat ontspoor om dié maand nog met sy entstofprogram te begin nie. Dié entstowwe het volgens Mkhize nog nie verval nie en die vervaldatum van 31 April is deur middel van gehaltebeheerprosesse vasgestel. Die AstraZeneca-entstof is nie na die Serum-instituut in Indië teruggestuur soos daar in sommige mediaberigte beweer is nie en volgens Mkhize is dit vir die Afrika Unie (AU) aangebied en sal die AU dit versprei aan lande wat reeds aangedui het hulle stel belang. “Daar sal dus geen verkwistende en vrugtelose uitgawes wees nie.”